Detsember 2009

**Detsember [[2009]]**, kroonika

2009. aasta detsember algas teisipäeval ja lõppes 31 ööpäeva pärast neljapäeval.

## [[1. detsember]]

* Ameerika Ühendriikide president Barack Obama teatas, et Afganistani saadetakse 30 000 sõdurist koosnevad lisajõud.
* Austraalia opositsiooniliidriks ja Liberaalse Partei esimeheks sai Tony Abbott.
* Euroopa Liidus hakkas kehtima Lissaboni leping.
* Euroopa Ülemkogu eesistujana astus ametisse Herman Van Rompuy ja Euroopa Liidu välisasjade ja julgeolekupoliitika kõrge esindajana Catherine Ashton.
* Hollandis Haagis hakkas Rahvusvaheline Kohus arutama Serbia kaebust, mille väitel oli Kosovo iseseisvumine vastuolus rahvusvahelise õigusega.
* Läti Seimis võeti vastu järgmise aasta eelarve. Hommikul korraldasid ametiühingud meeleavalduse, millega protesteeriti järgmise aasta eelarve vastu. Kell 11 algas mõne tuhande üliõpilase meeleavaldus, millega väljendati rahulolematust kõrgharidusele suunatud raha kärpimisega. 
* Eesti peaminister Andrus Ansip alustas kolmepäevast visiiti Hispaanias, et kohtuda Hispaania peaministri José Luis Rodríguez Zapatero ja keskpanga presidendi Miguel Ángel Fernández Ordóñezega.
* Eestis anti välja kuues Rahvusmõtte auhind, mille pälvis etnoloog ja kultuuriloolane Ants Viires.
* Tallinna linnavalitsus saatis volikogusse umbes seitsme miljardi krooni suuruse 2010. aasta eelarve, mille tasakaalustamiseks kehtestatakse mitu uut kohalikku maksu, sealhulgas üheprotsendiline müügimaks ja paadimaks.
* Tartu Ülikoolis tähistati eestikeelse ülikooli 90. aastapäeva.

## [[2. detsember]]

* Šveitsi parlament valis Šveitsi liidupresidendiks 2010. aastaks Doris Leuthardi.
* Venemaal Tveri oblastis 27. novembril toimunud Moskva–Peterburi reisirongi õhkimise eest võtsid vastutuse Doku Umarovi juhitavad tšetšeeni võitlejad.
* Tallinna linnavalitsus nimetas uueks Mustamäe linnaosa vanemaks sotsiaaldemokraat Lauri Laatsi. Lasnamäe linnaosa vanemana jätkab Kalle Klandorf, Kristiine linnaosa vanemana Mihhail Korb, Pirita linnaosa vanemana Tiit Terik ja Nõmme linnaosa vanemana Rainer Vakra.

## [[3. detsember]]

* Guinea pealinnas Conakrys sai atentaadi tagajärjel raskelt haavata riigi sõjaväehunta juht ja riigipea Moussa Dadis Camara.
* Indias mälestati 25 aastat tagasi toimunud Bhopali katastroofi ohvreid.
* Somaalias Muqdisho hotellis toimunud pommiplahvatuses hukkunud vähemalt 19 inimese seas oli ka kolm Somaalia ministrit.
* Vatikanis kohtunud Venemaa president Dmitri Medvedev ja paavst Benedictus XVI leppisid kokku diplomaatiliste suhete sõlmimises Venemaa ja Vatikani vahel.
* Eesti välisminister Urmas Paet kinnitas Brüsselis toimunud NATO välisministrite kohtumisel Eesti toetust Ukrainale ja Gruusiale liitumisel NATO-ga.
* Tallinnas Eesti Arhitektuurimuuseumis avati veebruari lõpuni kestev näitus "Eesti aja arhitektuur", mis tutvustab arhitektide Herbert Johansoni ja Eugen Habermanni loomingut.

## [[4. detsember]]

* Namiibia 27. ja 28. novembril toimunud presidendivalimiste võitjaks kuulutati võimulolev president Hifikepunye Pohamba. Parlamendivalimised võitis valitsev partei SWAPO.
* Nepali valitsus pidas istungi Džomolungma nõlval umbes 5200 meetri kõrgusel merepinnast, et juhtida tähelepanu globaalsele soojenemisele.
* Ukraina pealinnas Kiievis toimus Euroopa Liidu ja Ukraina tippkohtumine.

## [[5. detsember]]

* Ameerika Ühendriigid ja Venemaa teatasid, et pikendavad kahe riigi vahelise tuumarelvastuse vähendamise leppe START I kehtivusaega kuni uue leppe sõlmimiseni.
* Vanuatu ülemkohtu esimees teatas, et peaminister Edward Natapei tagandamine oli riigi põhiseadusega vastuolus.
* Eestis valiti Rahvaliidu kongressil Karel Rüütli tagasi erakonna esimeheks.
* Venemaal leidis aset Permi ööklubi tulekahju, mille tagajärjel hukkus 158 inimest.

## [[6. detsember]]

* Boliivias toimusid presidendi-, parlamendi- ja kohalikud valimised. Presidendivalimised võitis võimulolev president Evo Morales, kes sai 62,51 protsenti häältest.
* Euroopa Liidu liikmesriikide energeetikaministrid otsustasid, et loodav Euroopa Liidu Energeetikaregulaatorite Koostööagentuur (ACER) hakkab asuma Sloveenia pealinnas Ljubljanas. 
* Komooridel toimusid parlamendivalimiste esimene voor, mille tulemusel selgus kolm parlamendikohta. Ülejäänud 21 kohta jagatakse 20. detsembril toimuvas teises voorus.
* Rumeenias peeti presidendivalimiste teine voor, milles osalesid kaks 22. novembril peetud esimeses voorus enam hääli saanud kandidaati, võimulolev president Traian Băsescu ja sotsiaaldemokraadist senati esimees Mircea Geoană. Napi võidu sai Traian Băsescu, kes sai 50,3 protsenti häältest. 
* Eesti endine peaminister sotsiaaldemokraat Andres Tarand saatis erakonnakaaslastele kirja, milles hoiatas "karjääriparteilisuse ning Putini parteile iseloomuliku stiili rakendamise eest Eesti poliitikas".
* Pärnus avati Soome aukonsulaat. Aukonsuliks sai Jarno Fonsen.
* Tallinnas Õpetajate majas tunnustati aasta vabatahtlikke.
* Eesti Lastekirjanduse Keskus andis Aasta Rosina auhinna Piret Rauale raamatu "Härra Linnu lugu" eest.

## [[7. detsember]]

* Afganistani kohus mõistis Kabuli linnapeale Abdul Ahad Sahebile korruptsiooni eest nelja-aastase vanglakaristuse.
* Euroopa Liidu liikmesriikide välisministrid otsustasid taastada poolteist aastat tagasi külmutatud kaubavahetuse Serbiaga.
* Hiina kohus mõistis kahele tiibetlasele kolmeaastase vanglakaristuse selle eest, et nad olid interneti kaudu dalai-laama pilte levitanud.
* Moldova parlamendis peetud presidendivalimiste teises voorus ei õnnestunud presidenti valida, sest Demokraatliku Partei kandidaadil Marian Lupul jäi kommunistide boikoti tõttu vajalikust 61 häälest taas kaheksa häält puudu.
* Taani pealinnas Kopenhaagenis algas 192 riigi osalusel 18. detsembrini kestev rahvusvaheline kliimakonverents.
* Eesti president Toomas Hendrik Ilves kohtus Varssavis Poola presidendi Lech Kaczyńskiga.
* Eesti Ateenas resideeriv suursaadik Albaanias Andres Talvik andis Albaania presidendile Bamir Topile üle oma volikirja.

## [[8. detsember]]

* Ameerika Ühendriikide kaitseminister Robert Gates läks üllatusvisiidile Afganistani, et arutada president Ḩāmid Karzayga Ameerika Ühendriikide uut Afganistani-strateegiat.
* Ameerika Ühendriikides California osariigis Mojave kõrbes esitleti kosmoseturismiks mõeldud kosmoselaeva SpaceShipTwo.
* Euroopa Liidu liikmesriikide välisministrid võtsid vastu avalduse, mis teeb ettepaneku, et Jeruusalemmast saaks tulevikus Iisraeli ja Palestiina ühine pealinn.
* Iraagi ametivõimud otsustasid, et parlamendivalimised peetakse 6. märtsil 2010.
* Iraagi pealinnas Bagdadis toimus viis pommiplahvatust, milles hukkus üle saja inimese ning sai vigastada mitusada.
* Malawi põhjaosas Karonga ringkonnas toimus lisaks mitmele paaril viimasel päeval toimunud väiksemale maavärinale 5,9-palline maavärin, mille tagajärjel hukkus vähemalt üks inimene ja varises kokku hulk maju.
* Rumeenia sotsiaaldemokraadid teatasid, et kavatsevad nõuda 6. detsembril peetud presidendivalimiste teise vooru tulemuste tühistamist ja uute valimiste korraldamist.
* Kadriorus presidendi kantseleis kogunes Eesti Mälu Instituudi rahvusvaheline komisjon, mis jätkab Max Jakobsoni komisjoni alustatud inimõiguste rikkumiste uurimist Eestis aastatel 1944–1991.
* Eesti Väike- ja Keskmiste Ettevõtjate Assotsiatsioon (EVEA) andis auhinna Ettevõtluse Sõber 2009 õiguskantsler Indrek Tederile ja Eesti Maksumaksjate Liidu juhile Lasse Lehisele.

## [[9. detsember]]

* Jordaania peaminister Nādir adh-Dhahabī astus tagasi. Peaministri kandidaadiks nimetati Samīr ar-Rifā‘ī.
* Venemaal astus seoses ööklubis toimunud põlenguga tagasi Permi krai valitsus.
* Venemaa Astrahani oblasti kuberneriks kinnitati Aleksandr Žilkin. 
* Eestis visiidil viibiv Euroopa Ülemkogu eesistuja Herman Van Rompuy kohtus president Toomas Hendrik Ilvese ja peaminister Andrus Ansipiga.
* Eesti riigikogu kiitis heaks 2010. aasta riigieelarve, mille tulud on umbes 84,5 miljardit ja kulud umbes 89,7 miljardit krooni.
* Tallinnas toimus Eesti ja Suurbritannia koostöös korraldatav Afganistani-teemaline konverents.
* Eestimaa Roheliste juhatus otsustas, et kuni riigikogu valimisteni roteerub esimese eestkõneleja roll poole aasta kaupa Peeter Jalaka, Dagmar Mattiiseni, Valdur Lahtvee ja Marek Strandbergi vahel.
* Eestis anti üle Viiralti stipendiumid. 50 000-kroonise stipendiumi said Eesti Kunstiakadeemia vabade kunstide teaduskonna magistrandid Sigrid Viir, Laura Toots ja Lauri Koppel.

## [[10. detsember]]

* Brüsselis algas kahepäevane Euroopa Ülemkogu.
* Ameerika Ühendriikide kaitseminister Robert Gates saabus üllatusvisiidile Iraaki.
* India teatas, et Andhra Pradeshi osariigi põhjaosast kavatsetakse moodustada Telangana osariik.
* Stockholmis ja Oslos anti üle Nobeli auhinnad.
* Venemaad külastav legendaarne Jaapani karateka Hatsuo Royama andis Moskvas Venemaa peaministrile Vladimir Putinile üle musta vöö karates.
* Eesti president Toomas Hendrik Ilves võttis vastu Ameerika Ühendriikide suursaadiku Michael C. Polti, Portugali suursaadiku Maria de Fátima de Pina Perestrello ja Helsingis resideeriva Brasiilia suursaadiku Armando Vitor Boisson Cardoso volikirja.
* Eesti valitsus otsustas pikendada riigi peaprokuröri Norman Aasa volitusi 2015. aasta 6. veebruarini. 
* Eesti valitsus nimetas riikliku lepitaja Henn Pärna tagasi uueks ametiajaks, mis algab 11. detsembril 2009 ning kestab kolm aastat. 
* Eesti valitsus nimetas alates 21. detsembrist 2009 Harju maavanemaks Reformierakonda esindava Ülle Rajasalu ja Rapla maavanemaks Isamaa ja Res Publica Liitu esindava Tiit Leieri ning Pärnu maavanemaks alates 1. jaanuarist 2010 Isamaa ja Res Publica Liitu esindava Andres Metsoja.
* Eesti ujuja Jane Trepp võitis İstanbulis Euroopa lühirajaujumise meistrivõistlustel hõbemedali 50 m rinnuliujumises.
* Tartu lennujaamas avati renoveeritud reisiterminal.

## [[11. detsember]]

* Ameerika Ühendriigid ja Poola kirjutasid alla lepingule, millega USA paigutab Poolasse 100 sõjaväelast ja 2010. aastal Patriot-tüüpi raketitõrjesüsteemi.
* Küprosel varastati hauast aasta tagasi surnud endise presidendi Tássos Papadópoulose põrm.
* Hispaanias tegi esimese lennu Sevillast õhku tõusnud Airbusi sõjaväe transpordilennuk Airbus A400M.
* Iraagi naftaväljade kasutusõiguse oksjonil võitis Royal Dutch Shell koos Malaisia firmaga Petronas õiguse Majnūni naftaväljade arendamiseks.
* Rumeenia valimiskomisjon otsustas sotsiaaldemokraatide nõudmisel üle lugeda osa presidendivalimistel antud häältest.
* Türgi konstitutsioonikohus keelustas riigi suurima kurdide partei DTP tegevuse, süüdistades seda sidemetes terroristidega.
* Eesti president Toomas Hendrik Ilves nimetas Taavi Toomi Eesti suursaadikuks Rumeenias, asukohaga Varssavis ning kutsus sellelt ametikohalt tagasi Ants Froschi. 
* Eestis avas Põhja-Eesti Regionaalhaigla Mustamäel 1,7 miljardit krooni maksma läinud uue ravihoone, kuhu kolivad erakorralise meditsiini osakond, radioloogiateenistus, intensiivravikeskus ja operatsiooniplokk.

## [[12. detsember]]

* Abhaasias toimusid presidendivalimised. Umbes 130 000 valimisõiguslikku kodanikku sai valida viie kandidaadi vahel. Valimised võitis võimulolev president Sergei Bagapš, kes sai esialgsetel andmetel üle 59 protsendi häältest. 
* Afganistanis sai üks Eesti sõdur lahinguülesannet täites isevalmistatud lõhkekeha plahvatuses raskelt haavata.
* Kuubal visiidil viibibud Venezuela president Hugo Chávez sõlmis Havannas Kuuba liidri Raúl Castroga kahe riigi vahel mitusada koostöölepingut väärtusega umbes 3,2 miljardit dollarit.
* Tallinnas Estonia kontserdisaalis toimunud Reformierakonna üldkogul valiti erakonna esimeheks tagasi peaminister Andrus Ansip.
* Eestis otsustas Gustav Ernesaksa Fondi haldusnõukogu, et 2009. aasta koorimuusika peastipendiumi saab koorijuht Jüri Rent, koorimuusika edendamise stipendiumi koorijuht Elo Forsel ning õppestipendiumi noor dirigent Martin Sildos.

## [[13. detsember]]

* Bosnia ja Hertsegoviina pealinna Sarajevo ja Serbia pealinna Belgradi vahel avati pärast 18-aastast pausi taas rongiliiklus.
* Kasahstani pealinnas Astanas avasid Hiina Rahvavabariigi president Hu Jintao ja Kasahstani president Nursultan Nazarbajev osa Kesk-Aasia ja Hiina vahel kulgevast Türkmenistanis algavast maagaasitorust.
* Rumeenia presidendivalimiste tulemused jäävad kehtima ka pärast häälte ülelugemist.
* Sudaani põhja- ja lõunaosa esindajad jõudsid kokkuleppele 2011. aastal korraldatava Lõuna-Sudaani iseseisvumist puudutava referendumi tingimustes.
* Suurbritannia peaminister Gordon Brown kohtus Afganistanis Kandahāris Afganistani presidendi Ḩāmid Karzayga.
* Tšiilis toimusid presidendi- ja parlamendivalimised. Presidenti ei õnnestunud esimeses voorus valida. Jaanuaris 2010 korraldatavas teises voorus on vastamisi 44,1 protsenti häältest saanud miljardär Sebastián Piñera ja endine president Eduardo Frei Ruiz-Tagle, kes sai 29,6 protsenti häältest.
* Eestis jagas Eesti Rahvuskultuuri Fond välja 2010. aasta stipendiumid ja toetused, sealhulgas anti elutöö auhinnad koos 50 000 krooni suuruse stipendiumiga Kuno Arengule, Raimo Pullatile ja Mats Traadile.

## [[14. detsember]]

* Eritrea jalgpalliliit teatas, et Keenias võistlusreisil viibinud Eritrea jalgpallikoondise liikmed ei pöördunud kodumaale tagasi, vaid otsisid arvatavasti Keeniast varjupaika.
* Filipiinidel Luzoni saarel asuti evakueerima inimesi, sest ennustatakse, et vulkaan Mayon hakkab lähipäevil purskama.
* Guinea sõjaväehunta lükkas tagasi Lääne-Aafrika Riikide Majandusühenduse ettepaneku saata välisväed riiki konfliktide lahendamisel abistama.
* Jordaania peaministriks sai Samīr ar-Rifā‘ī.
* Leedus astus seoses väidetava Luure Keskagentuuri salavangla tegutsemisega Leedus tagasi riikliku julgeolekuameti peadirektor Povilas Malakauskas.
* Lõuna-Osseetia pealinna Tshinvalit külastanud Nauru välisminister Kiren Keke teatas, et riik on vastutasuks Venemaalt saadava 50 miljoni dollari suuruse majandusabi eest valmis tunnustama Abhaasia ja Lõuna-Osseetia iseseisvust.
* Skandinaavia telekomifirma TeliaSonera alustas esimesena maailmas oma klientidele Stockholmis ja Oslos 4G-teenuste pakkumist.
* Soomes algas kolmepäevane palgatingimustega rahulolematute pangatöötajate streik, mille tõttu suleti pangakontorid.
* Tšetšeenia president Ramzan Kadõrov sai 33-aastaselt läbi aegade noorimana Venemaa miilitsa kindralmajori auastme.
* Venemaal Inguššias peatati läbi Gruusia Armeeniasse viiva gaasijuhtme juurest leitud pommide tõttu maagaasi transport Inguššiasse, Põhja-Osseetiasse ja Armeeniasse.
* Eesti president Toomas Hendrik Ilves andis Keemilise ja Bioloogilise Füüsika Instituudi teadurile füüsik Mait Müntelile üle noore teadlase preemia.
* Isamaa ja Res Publica Liit asutas Soomes Lahtis erakonna osakonna. 
* Eesti Paraolümpiakomitee valis aasta parimaks sportlaseks kergejõustiklase Kairit Olenko, kes võitis kurtide olümpiamängudel kolm kuldmedalit.
* Kuressaare lennujaamas avati uus 2 km pikkune lennurada.

## [[15. detsember]]

* Ameerika Ühendriikides Washingtoni osariigis tegi oma esimese lennu reisilennuk Boeing 787.
* Hiinas alustati maailma pikima silla ehitamist. Ligi 50 km pikkune sild algab Hiinast Zhuhai linnast ning hargneb kaheks osaks, millest üks suundub Hongkongi ja teine Macauisse. Sild peaks valmima 2016. aastal. 
* Tšetšeenia parlament otsustas protestina Nobeli rahuauhinna määramise vastu Ameerika Ühendriikide presidendile Barack Obamale asutada Ahmat Kadõrovi nimelise rahvusvahelise rahupreemia.
* Tšiili sai ametliku kutse liituda Majanduskoostöö ja Arengu Organisatsiooniga.
* Vietnami peaministri Nguyễn Tấn Dũngi visiidil Moskvasse kirjutati alla lepingule, millega Venemaa müüb Vietnamile kuus diiselelektrimootoriga Varšavjanka-tüüpi allveelaeva kogumaksumusega umbes kaks miljardit dollarit.
* Afganistanis Helmandi provintsis NATO operatsioonil lahinguülesandeid täites hukkus Eesti kaitseväelane Estcoy-9 nooremseersant Kristjan Jalakas. 
* Eesti kaitsepolitsei lükkas tagasi Sotsiaaldemokraatliku Erakonna esimehe Jüri Pihli avalduse kriminaalasja algatamiseks peaminister Andrus Ansipi, välisminister Urmas Paeti ja justiitsminister Rein Langi väidetava riigireetmise kohta.

## [[16. detsember]]

* Iraan katsetas edukalt pikamaaraketti Sajīl 2.
* Madagaskari presidendi kohusetäitja Andry Rajoelina teatas, et parlamendivalimised toimuvad märtsis 2010.
* Malawi tunnustas Kosovo iseseisvust.
* NATO peasekretär Anders Fogh Rasmussen alustas visiiti Venemaal. Kohtumistel Venemaa presidendi Dmitri Medvedevi, välisministri Sergei Lavrovi ja peaministri Vladimir Putiniga on kõne all peamiselt NATO ja Venemaa koostöö Afganistanis.
* Palestiina Vabastusorganisatsioon pikendas Palestiina omavalitsuse presidendi Maḩmūd ‘Abbāsi ja parlamendi ametiaega kuni uute valimisteni, mis on esialgu planeeritud 25. jaanuarilt teadmata ajale edasi lükatud.
* Ajakiri Time valis aasta inimeseks Ameerika Ühendriikide keskpanga Föderaalreservi juhi Ben Bernanke.
* Strasbourgis Euroopa Parlamendi istungil anti Venemaa inimõigusorganisatsiooni Memorial esindajatele üle Sahharovi auhind.
* Eesti riigikogu kiitis häältega 64:16 heaks kõrgemate riigiteenijate ametipalkade seaduse, mis seob palgad lahti keskmisest palgast ning kehtestab kõrgeimaks palgamääraks 5200 eurot. 
* Eesti valitsus saatis riigikokku eelnõu, millega tõstetakse pensioniiga aastaks 2026 65 aastale, tõstes seda alates 2017. aastast kolme kuu võrra aastas.
* Eesti valitsus andis majandus- ja kommunikatsiooniminister Juhan Partsile volituse alustada läbirääkimisi Estonian Airi tuleviku üle Scandinavian Airlinesiga, kes on teatanud soovist loobuda oma osalusest Estonian Airis.
* Narvas allkirjastasid Tartu Ülikooli ja ehitusfirma Nordecon esindajad lepingu Tartu Ülikooli Narva Kolledži uue maja ehituse alustamiseks 2010. aasta alguses.
* Tallinnas kuulutati Balti Filmi- ja Meediakooli hoone arhitektuurikonkursi võitjaks arhitektuuribüroo Salto töö “Küpsis”.

## [[17. detsember]]

* Euroopa Parlament kinnitas Euroopa Liidu 2010. aasta eelarve, mille tulud on 122,9 miljardit ja kulud 141,5 miljardit eurot. 
* Vahemeres Liibanoni ranniku lähedal uppus tormisel merel kariloomi Uruguayst Süüriasse transportinud Panama lipu all sõitnud laev Danny F II. Lisaks loomadele hukkus arvatavasti suur osa 83 laeval olnud inimesest.
* Venemaal hakkas Moskva ja Peterburi vahel sõitma ülikiirrong Sapsan.
* Eesti Energia nõukogu kiitis heaks Iru elektrijaama kõrvale rajatava jäätmepõletusjaama ehitamise aastaks 2012. 
* Tartu linnavolikogu kinnitas Tartu linna 2010. aasta eelarve, mille maht on umbes 1,57 miljardit krooni. 
* Eesti Ajalehtede Liit kuulutas aasta pressisõbraks majandusteadlase Andres Arraku ja pressivaenlaseks justiitsminister Rein Langi.
* Ajalehe Postimees aasta inimese tiitli sai kirjanik Sofi Oksanen.

## [[18. detsember]]

* Madagaskari presidendi kohusetäitja Andry Rajoelina vabastas ametist peaminister Eugène Mangalaza ja nimetas uueks peaministriks Cécile Manorohanta.
* NASA avaldas kosmosesond Cassini tehtud foto, millel on näha Saturni kuu Titani vedelikukogu pinnalt peegelduv päikesevalgus.
* Venemaa looduskasutuse kontrolli föderaalamet Rosprirodnadzor andis ehitusloa gaasijuhtme Nord Stream Venemaa vetes kulgevale 123 km pikkusele osale. 
* Eesti välisminister Urmas Paet kohtus Ankaras Türgi välisministri Ahmet Davutoğluga. Kõneldi muu hulgas olukorrast Kaukaasias, Türgi liitumisläbirääkimistest Euroopa Liiduga ning kahe riigi koostööst NATO-s.
* Tallinnas kogunenud Sotsiaaldemokraatliku erakonna juhatuse koosolekul arutati Jüri Pihli tegevust seoses riigireetmissüüdistusega. Jüri Pihl võttis omaks, et osa tema väiteid olid sobimatud.
* Eesti sotsiaalminister Hanno Pevkur nimetas 1. jaanuaril 2010 tööd alustava terviseameti peadirektoriks Tiiu Aro. 
* Tallinna linnavolikogu võttis vastu Tallinna 2010. aasta eelarve, mille maht on umbes 7,075 miljardit krooni.
* Eesti Ringhäälingute Liidu aastapreemia Kuldmikrofoni pälvis raadioajakirjanik Tiit Karuks.

## [[19. detsember]]

* Kambodža valitsus andis Hiinale välja 20 varjupaika taotlenud uiguuri. 
* Liibanoni peaminister Sa‘d al-Ḩarīrī külastas Süüriat esimest korda pärast 2005. aastat, mil ta süüdistas Süüriat oma isa Rafīq al-Ḩarīrī tapmises. Kohtumisel Süüria presidendi Bashār al-Asadiga kõneldi kahe riigi vaheliste suhete parandamisest.
* Serbia, Montenegro ja Makedoonia kodanikele hakkas kehtima viisavabadus reisimisel kõikidesse Euroopa Liidu liikmesriikidesse peale Suurbritannia ja Iirimaa.
* Taiwanil toimus 6,4-palline maavärin.
* Eesti suursaadik Madalmaade Kuningriigis Gita Kalmet avas Eesti aukonsulaadi Amsterdamis. Eesti aukonsul Amsterdamis on Marcel van den Heuvel.

## [[20. detsember]]

* Euroopat paari viimase päeva jooksul tabanud pakase ja lumesadude tagajärjel suleti Düsseldorfi lennujaam ning halvatud on olnud maantee- ja raudteeliiklus üle Euroopa, muu hulgas La Manche'i tunnelis. Poolas on kahe päeva jooksul külma tõttu hukkunud mitukümmend inimest. 
* Gruusias Khuthaisis lasti õhku 46 meetri kõrgune Nõukogude Liidu aegne betoonist sõjamemoriaal, et teha ruumi uuele parlamendihoonele. Turvanõuete eiramise tagajärjel sai kaks inimest surma ja mitu vigastada.
* Iisraeli ametivõimud tunnistasid, et Iisraeli haiglates varastati 1990. aastatel elundeid surnukehadelt, sealhulgas palestiinlastelt.
* Jeemeni šiiidi mässuliste teatel hukkus riigi põhjaosas Saudi Araabia õhurünnaku tagajärjel vähemalt 54 inimest.
* Kasahstanist Bajkongõri kosmodroomilt startis Venemaa kosmoselaev Sojuz, mis viib Rahvusvahelisse kosmosejaama Venemaa kosmonaudi Oleg Kotovi, USA astronaudi Timothy Creameri ja jaapanlase Sōichi Noguchi.
* Madagaskari presidendi kohusetäitja Andry Rajoelina nimetas peaministriks Albert Camille Vitali.
* Malawi põhjaosas toimus 6-palline maavärin, mille tagajärjel hukkus Karonga ringkonnas vähemalt kolm koolilast, mitusada inimest sai vigastada ning vähemalt 200 000 evakueeriti.
* Poola politsei leidis tükeldatuna eelmisel nädalal Oświęcimi koonduslaagri värava kohalt varastatud sildi "Arbeit macht frei". Varguses kahtlustatuna vahistati viis meest.
* Tansaania edelaosas toimus 6,2-palline maavärin, mille epitsenter oli 135 km Mbeyast lõuna pool.

## [[21. detsember]]

* Iraanis Qomis avaldasid seoses inimõiguste eest võidelnud ajatolla Ḩoseīn ‘Alī Montaz̧erī matustega kümned tuhanded inimesed meelt valitsuse vastu.
* Läti konstitutsioonikohus tunnistas valitsuse tehtud pensionikärped seadusevastaseks.
* Saksamaa valitsus andis ehitusloa gaasijuhtme Nord Stream Saksamaa territoriaalvetes kulgevale 50 km pikkusele osale.
* FIFA aasta jalgpalluriteks valiti Argentinast pärit FC Barcelona mängija Lionel Messi ja Brasiilia koondise mängija Marta Vieira da Silva.
* ÜRO Julgeolekunõukogu tühistas Libeeriale 2003. aastal kehtestatud relvaembargo.
* Eesti kaitseministeerium võttis Tšehhi firmalt Sans Souci vastu Vabadussõja võidusamba garantiiremondi, mis tunnistati mitterahuldavaks. Samba valgustussüsteemi remontimiseks otsustati korraldada uus riigihange.
* Kohtla-Järvel avati Viru Keemia Grupi uus põlevkiviõli tootev põlevkivi töötlemise tehas. 
* Eesti Korvpalliliidu juhatus valis Eesti korvpallikoondise peatreeneriks Tiit Soku. 
* Otepää sai Eesti talvepealinnaks.
* Eesti riigikogu liikmeks sai Harju maavanemaks nimetatud reformierakondlase Ülle Rajasalu asemel Katrin Karisma. 

## [[22. detsember]]

* Serbia president Boris Tadić andis Stockholmis Euroopa Liidu eesistujamaa Rootsi peaministrile Fredrik Reinfeldtile üle Serbia ametliku avalduse Euroopa Liiduga liitumiseks. 
* Paldiski linnapeaks valiti uuesti reformierakondlane Mare Leiten.

## [[23. detsember]]

* Ameerika Ühendriikide autotootja Ford Motor Company teatas otsusest müüa Rootsi firma Volvo Hiina ettevõttele Zhejiang Geely Holding Group. 
* Leedu parlamendi komisjoni uurimisel selgus, et Leedu julgeolekuamet avas ilma riigi poliitikute heakskiiduta koostöös CIA-ga kaks salajast kinnipidamiskeskust, kus võidi kinni pidada välismaalasi, keda kahtlustati sidemetes Al-Qā‘idah'ga. 
* Rumeenia parlament kinnitas ametisse Emil Boci uue valitsuse.
* ÜRO Julgeolekunõukogu kehtestas Eritreale relvaembargo, piiras riigi juhtide sissepääsu teistesse riikidesse ning külmutas nende varad, et sundida riiki lõpetama Somaalia mässuliste toetamine.
* Eesti esitas avalduse Euroopa Liidu IT-agentuuri asukohamaaks saamiseks.

## [[24. detsember]]

* Ameerika Ühendriikide Senat kiitis heaks ravikindlustust laiendava tervishoiureformi eelnõu.
* India lääneosas Rājasthāni osariigis Kota lähedal varises kokku Chambali jõge ületav sild. Hukkus vähemalt 45 silda remontinud töölist.

## [[25. detsember]]

* Amsterdamist Detroiti saabunud Northwest Airlinesi lennukis õnnestus reisijatel ära hoida Nigeeria päritolu terroristi katse õhkida oma keha külge kinnitatud lõhkeainelaeng.
* Hiina kohus mõistis inimõiguslasele Liu Xiaobole 11-aastase vanglakaristuse.
* Venezuela ranniku lähedal puhkes tulekahju Kreeka kaubalaeval, mis oli rauamaagilastiga teel Brasiiliast Ameerika Ühendriikidesse. Hukkus vähemalt üheksa inimest.

## [[26. detsember]]
* Afganistani valimiskomisjon teatas, et parlamendivalimised peetakse mais 2010.
* Hiinas tegi oma esimese sõidu maailma kiireim ülikiirrong, mille kiirus on kuni 394 km/h. 
* Indoneesias toimus 6-palline maavärin, mille epitsenter oli 300 km kaugusel Tanimbari saartel asuvast Saumlakist 50 km sügavusel. 
* Tallinnas Solarise keskuses toimunud spordiaasta lõpetamisel tunnustas Eesti Olümpiakomitee aasta parimaid sportlasi. Spordiajakirjanike, alaliitude ja rahvahääletuse valiku tulemusel sai aasta parimaks meessportlaseks Andrus Veerpalu, naissportlaseks Ksenija Balta, võistkonnaks Kaspar Taimsoo ja Allar Raja, noorsportlaseks Liane Pintsaar, parasportlaseks Kairit Olenko ning treeneriks Mati Alaver.

## [[27. detsember]]

* Hiina arheoloogid teatasid, et Henani provintsis Anyangi linna lähedal Xigaoxue külas leiti Vana-Hiina väejuhi ja poliitiku Cao Cao haud. 
* Horvaatias toimusid presidendivalimised. Et ükski kandidaat ei saanud üle 50 protsendi häältest, peetakse 10. jaanuaril 2010 teine voor, kus on vastamisi esimeses voorus üle 32 protsendi häältest saanud opositsioonilise Horvaatia Sotsiaaldemokraatliku Partei kandidaat Ivo Josipović ja ligi 15 protsenti häältest saanud sõltumatu Zagrebi linnapea Milan Bandić.
* Lõuna-Korea energeetikakontsortsium võitis 20,4 miljardi dollarise lepingu Araabia Ühendemiraatide tuumajaamade ehitamiseks.
* Usbekistanis toimusid parlamendivalimised. Mandaat jagati välja 94 ringkonnas 135-st, ülejäänutes korraldatakse teine valimisvoor. Enim kohti (33) parlamendi alamkojas sai esimeses voorus Usbekistani Liberaaldemokraatlik Partei.

## [[28. detsember]]

* Venemaa peaminister Vladimir Putin avas Ida-Siberi – Vaikse ookeani naftajuhtme.
* Tartu linnavalitsuse ja ajalehe Postimees korraldatud hääletusel valiti Tartu aasta teoks rahvusvahelise lennuliikluse taastamine. 

## [[29. detsember]]

* Tai andis Laosele välja umbes 4000 varjupaika otsinud hmongi.
* Venemaa miilits vabastas Moskva lähedal Noginskis 15 Kõrgõzstanist pärit last, kes töötasid õmblusvabrikus orjadena.

## [[30. detsember]]

* Afganistanis Khowsti provintsis Ameerika Ühendriikide õhuväebaasis korraldatud enesetapurünnakus hukkus kaheksa Luure Keskagentuuri agenti.
* Eesti lennufirma Avies avas regulaarlennuliini Tallinna ja Peterburi vahel.

## [[31. detsember]]

* Euroopas, Aasias ning kohati Aafrikas ja Austraalias oli nähtav osaline kuuvarjutus.
* Leedus suleti Ignalina tuumaelektrijaama viimane reaktor.
* Prantsusmaal Marseilles varastati Cantini muuseumist hinnaline Edgar Degas' maal "Koorilauljad".
* Serbia valitsus teatas otsusest kaevata Horvaatia aastatel 1991–1995 toime pandud genotsiidi eest Rahvusvahelisse Kohtusse.
* Soomes Espoos tappis tulistaja viis inimest, sealhulgas neli kaubanduskeskuses Sello, ja iseenda.
*Venemaa ja Valgevene delegatsioon katkestasid Moskvas läbirääkimised Venemaa naftatarnete üle Valgevenele 2010. aastal; kokkulepe jäi saavutamata. 
* Eestis algas kuni 2010. aasta märtsi lõpuni kestev 2011. aasta rahvaloenduse prooviloendus.